ACTUALIZARE. Liderul liberal Ludovic Orban a fost achitat luni de acuzația că ar fi cerut bani unui om de afaceri pentru campania electorală. Înalta Curte a confirmat verdictul primei instanțe, astfel că președintele PNL beneficiază de o decizie definitivă a justiției.

Foto: InquamPhotos/George Călin

Ludovic Orban era acuzat de folosire a influenţei în scopul obţinerii unor foloase necuvenite. El i-ar fi cerut omului de afaceri Tiberiu Urdăreanu 50.000 de euro pentru finanţarea campaniei sale electorale pentru Primăria Capitalei.

La ultimul termen al procesului, procurorii ceruseră condamnarea lui Orban la un an de închisoare cu executare.

Citiți și ”Ce nu a putut spune public Frans Timmermans despre asaltul împotriva DNA”

În 31 ianuarie 2017, liderul PNL a fost achitat în acest dosar, decizia fiind luată de un complet de trei judecători al instanţei supreme.

„Mă consider nevinovat. Nu am abuzat de influenţa politică. Nu am făcut nici cea mai mică aluzie la această funcţie. Nu am avut niciun moment intenţia de a beneficia de finanţare ilegală. Nu e Biblia aici, dar v-am jurat. Am încredere în capacitatea dumneavoastră de a judeca", le-a spus Orban judecătorilor, la ultimul termen al procesului, din 19 februarie, de la completul de cinci judecători al ICCJ.

La rândul său, procurorul DNA a cerut instanţei condamnarea liderului PNL la un an închisoare cu executare, susţinând că s-a folosit de funcţia pe care o avea în PNL pentru a obţine foloase necuvenite, iar înregistrările ambientale completează denunţul depus împotriva lui de către omul de afaceri Tiberiu Urdăreanu.

Orban a fost trimis în judecată în 17 mai 2016, de către procurorii DNA, care l-au acuzat că şi-a folosit influenţa pentru a obţine foloase necuvenite.

Potrivit rechizitoriului, în 1 martie 2016, Orban, atunci prim-vicepreşedinte al PNL, l-a contactat pe omul de afaceri Tiberiu Urdăreanu, solicitându-i sprijin financiar pentru campania electorală pentru alegerile locale din vara acelui an, când deputatul fusese nominalizat pentru a candida la funcţia de primar al Capitalei. În 20 martie, când s-a întâlnit cu omul de afaceri, Orban i-ar fi cerut 50.000 de euro în numerar, „nu în vreo modalitate legală, precum şi cu depăşirea plafonului stabilit prin Legea finanţării partidelor politice”, cerând ca banii să ajungă la persoane cu funcţii de decizie în cadrul a două posturi de televiziune pentru promovarea imaginii sale, potrivit DNA.

În 11 aprilie 2016, ziua în care a fost pus sub control judiciar, Orban a anunţat că îşi retrage candidatura la Primăria Capitalei şi demisionează din funcţiile de prim-vicepreşedinte PNL şi vicepreşedinte al Camerei Deputaţilor, el rămânând deputat până la încheierea mandatului, în decembrie. În 18 iunie, Ludovic Orban a fost ales al optulea preşedinte post-decembrist al Partidului Naţional Liberal.

Preşedintele PNL, Ludovic Orban, ar putea afla astăzi dacă ajunge sau nu după gratii. În urmă cu două săptămâni, a avut ultimul termen în dosarul în care este acuzat că a cerut unui om de afaceri 50.000 de euro, în 2016, pe când se afla în campanie electorală pentru primăria Capitalei.

Procurorii DNA, care îl acuză pe Ludovic Orban de folosirea influenţei pentru a obţine foloase necuvenite, au cerut instanţei o pedeapsă de doi ani şi jumătate, cu executare.

Ludovic Orban a renunţat la cursa pentru fotliul de primar după ce a fost chemat la audieri de procurorii DNA.

În primă instanţă, liderul PNL a fost achitat.